***Ааҕыы үөрүйэҕин сайыннарыы ньымалара.***

***Васильева Наталия Владимировна,***

*учитель начальных классов,*

*МБОУ "Сунтарская НОШ им. В. Г. Павлова",*

*Республика Саха (Якутия), Сунтарский улус, с. Сунтар*

Кыра саастаах оҕону ааҕааччы буоларга уhуйуу, иитии элбэх сыл устата чочуллар, хас да кэрдиистээх ыарахан үлэ буолар. Саамай улахан болҕомто оҕо ааҕыы сатабылын иҥэринэригэр ууруллар. Оҕо ааҕарыгар тыл суолтатын билэр эрэ буоллаҕына тиэкис ис хоhоонун өйдүүр.

Yөрэх федеральнай государственнай ыстандартыгар саҥа уларыйыылар киирбиттэрин бары билэн олоробут. Сүрүн ирдэбиллэр ааҕыы сатабылларыгар турдулар. Олоххо көстөрүнэн үгүс оҕо ааҕыы сатабылын сатаан ылбатаҕыттан үөрэҕэр үгүс эрэйдэнэр, ыарахаттары көрсөр. Ааҕыы сатабылын ылбыт оҕо үөрэх ханнык баҕарар хайысхатыгар ситиhиилээх, тылын саппааhа баай, айар, өйгө тутар дьоҕура сайдыллаах буолар. Аныгы оҕолор олох аахпаттар диир кыахпыт суох. Ол эрэн үгүстэрэ фантастиканы, детективтары, комикстары ааҕаллар, поэзияны уонна классиканы умсугуйан ааҕар оҕо суох.

Аныгы үйэ оҕото тоҕо аахпат буолла диэн ыйытык үөскүүр?

Биричиинэтэ элбэх. Мин саныахпар сүрүн биричиинэлэр манныктар:

- ***Бастакы биричиинэ:*** Төрөппүттэр аахпаттар. Нуучча өс хоhооно «Ребенок учиться тому, что видит у себя в дому» диэн этэр. Оҕо төрөппүттэрэ кинигэ ааҕа олороллорун көрбөт буолан, кинигэ ааҕыыта наадата, туhата суох дьарык диэн түмүккэ кэлэр;

- ***Иккис биричиинэ:*** Кинигэ суолтата сүттэ. Оҕо күнү супту телефоҥҥа, копьютерга олорор буолла. Наадалаах информациятын интернет көмөтүнэн тутатына булар. Кинигэҕэ, энциклопедияҕа, словарьга наадыйбат буолла.

Билиҥҥи кэмҥэ хас биирдии төрөппүт оҕото үрдүк билиилээх, сайдыылаах киhи буолан тахсарыгар ааҕыы сатабылын ылара инникитигэр улахан олук буоларын өйдүөхтээх.

Уруок устата ааҕыы сатабылын ыларга учуутал араас үлэ көрүҥүн ыытар. Оҕо бу ылбыт билиитин дьиэтигэр тиийэн хатылаабатаҕына, күннээҕи олоҕор туттубатаҕына билиитэ татым буолар. Аныгы кэмҥэ оҕо ааҕыыга интэриэhин күүhүрдэргэ төрөппүт улахан оруоллаах. Ааҕыы дьиэ кэргэҥҥэ күннээҕи дьарык быhыытынан киириэхтээх.

*Эдэр төрөппүттэргэ маннык сүбэлэри биэриэм этэ:*

- бастатан туран оҕолоргутугар уонна бэйэҕитигэр анаан периодическай хаhыаттарга, эбэтэр журналларга суруттарыҥ. Оҕо суруттарыы хаhыаттаах, журналлаах буоллаҕына онтун күүтэр, ааҕыыга интэриэс үөскүүр;

- оҕону кытта бииргэ кинигэни ааҕыыга киэhэлэргитин анааҥ. Ааҕыы көрүҥэ араастаах буолуон сөп: оҕо ааҕар – төрөппүт истэр, атастаhа сылдьан ааҕыы, оруолларынан ааҕыы, эрдэ ааҕыллыбыты ырытыhыы, аныгы технологиялары туhанан аудиокинигэлэри истиҥ.

- оҕону библиотекаҕа сылдьарга үөрэтиҥ;

- киэhэ аайы кыра бириэмэҕэ бэйэҕит кинигэтэ, хаhыатта эбэтэр журналла ааҕыҥ, оҕоҕутугар холобур буоларгытын умнумаҥ;

- ыраах айаҥҥа куруук ааҕар кинигэлээх сылдьыҥ

- дьиэтээҕи библиотекаҕыт каталогын оҥоруҥ, дьиэ кэргэн бэчээтин айан кинигэлэргитигэр түhэриҥ.

- аахыт кинигэтин ырытыhыҥ: Биhиги ыйытыылары икки көрүҥҥэ араарабыт: кылгас эппиэти ирдиир ыйытыылар диэннэр бааллар. Бу ыйытыы көрүҥэ оҕону толкуйдаппат, биир эрэ тылынан эппиэттиирин ирдиир. Иккис ыйытыы көрүҥэ: толкуйдатар ыйытыылар. Биhиги оҕолорбутугар маннык ыйытыылары элбэхтик биэриэхтээхпит. Холобур: Тугу ордук өйдөөн хаалбытын ыйытыҥ, кинигэ геройун оннугар эн тугу гыныаҥ этэй, кимниин доҕордоhуоҥ этэй, тоҕо диэн ыйытыҥ. Маннык ыйытыыга эппиэттииригэр оҕо тылын саппааhа сайдар уонна толкуйдуу үөрэнэр.

Билигин мин кылгастык оҕону кыра сааhыттан саҕалаан аахпытын өйдүүр дьоҕурун сайыннарыыга бэйэм үлэбэр туттар ньымаларбын билиhиннэриэм.

1. Оҕо буукубаны үөрэппитин кэннэ туттуллар ньыма «Алпабыыт»: бу сорудаҕы оҕо толороругар эрдэттэн маннык карточка бэлэмнэнэр. Оҕо үөhэ турар буукубалары ааттыыр, ону тэҥэ сэргэ аллараа эрээккэ ханнык буукуба турарынан көрөн илиитин көтөҕөр, У – уҥа илиитин, И – иккиэннэрин, Х – хаҥас илиитин. Оҕо бу соруда5ы толороругар бастатан туран буукубаларын эндэппэккэ билэр буолар уонна хараҕынан көрбүтүн өйдүү үөрэнэр.

2. Буукубалары холбоон кыралаан аахпыттарын кэннэ «Этиини көннөрөн аах» диэн ньыманы туттабын. Оҕо этиигэ баар тылга сыыhа буукуба турбутун көннөрөн ааҕыахтаах. Бу маннык быhыылаах сорудах оҕону этии ис хоhоонун өйдүүрүгэр үөрэтэр. Оҕолор бу үлэ көрүҥүн олус сөбүлүүллэр.

1. Оҕо этиилэри өйдүү үөрэннэҕинэ кыра тиэкиhи кытта үлэ саҕаланар. «Тиэкискэ алҕаhы бул» ньыма. Оҕо тиэкиhи ааҕар уонна ханнык этии алҕас киирбитин булар уонна тоҕотун быhаарар. Бу үлэ көрүҥэ оҕо аахпытын өйдүү үөрэнэригэр, болҕомтолоох буоларга көмөлөhөр.
2. Ааҕыы тиэмпэтэ бытаан, оҕо сүhүөхтээн ааҕар буоллаҕына тиэкис ис хоhоонун өйдөөбөт. Ааҕыы тиэмпэтин түргэтэтэргэ көмөлөөх «Сүппүт тиэкис» ньыма. Оҕоҕо аҥара эрэ көстөр тиэкис бэриллэр. Кини ону төhө кыалларынан түргэнник ааҕа сатыахтаах. Биир тиэкиhи үстэ аахтарабыт. Бу үлэ көрүҥүн күннэтэ ыытар буоллахха оҕо ааҕыыта тупсар.
3. Оҕо улахан тиэкистэри ааҕар буолбут кэннэ туттуллар ньыма «Аптаах сиэптэр» Бу үлэ көрүҥэ кыра кылаас оҕото аахпытын кэпсииригэр бэлэмниир ньыма буолар. Тиэкиhи аахпытын кэннэ оҕоҕо маннык квадрат бэриллэр, квадрат иhигэр түөрт кыра сиэптэрдээх:

- Бастакы сиэп «КИМ?» - тиэкис сүрүн геройдарын суруйар;

- Иккис сиэп «ТУОХ БУОЛБУТУЙ?» - тиэкискэ туох кэпсэнэрин кылгатан суруйар;

- Yhүс сиэп «НААДАЛААХ ТЫЛЛАР» - тиэкистэн наадалаах тыллар диэбитин устар;

- Төрдүс сиэп «ƟЙДƟММƟТ ТЫЛЛАР» - тиэкискэ өйдөөбөт тыллара баар буоллахтарына суруйар. Маны көннөрү ааҕыы тэтэрээтигэр ыйытыыларын туhанан суруттарыахха эмиэ сөп. Бу үлэ көрүҥүн бастаан оҕо ыарарҕатар, кэлин сатаатаҕына түргэнник толорор буолар.

Онон учууталлар, иитээччилэр уонна төрөппүттэр бары бииргэ үлэлэhэн оҕону кыра эрдэҕиттэн ааҕарга үөрэттэхпитинэ, кинигэни таптыырга уьуйдахпытына эрэ сайдыылаах, дирин культуралаах, үрдүк үөрэхтээх, киэҥ өйдөөх-санаалаах киhини иитэн таhаарыахпыт диэн түмүкпэр этэбин, Болҕомтоҕут иhин махтанабын.